Махуэ Билал и зи чэзу текIуэныгъэ
Улан-Удэ къалэм щекIуэкIащ Бурятием и Iэтащхьэм и саугъэтыр къэхьыным ехьэлIауэ бэнэкIэ хуитымкIэ XXI дунейпсо зэхьэзэхуэ. Абы щытекIуащ Къэбэрдей-Балъкъэрым щыщ бэнакIуэ цIэрыIуэ Махуэ Билал.
И хьэрхуэрэгъухэм зы Iэмали яримыту текIуэныгъэхэр къафIихьурэ, Махуэр зэхьэзэхуэм и финалым нэсащ. Килограмми 125-м нэблагъэ зи хьэлъагъхэм я гупым и кIэух зэIущIэм ди лъэпкъэгъум къыщыхуэзащ хэгъэрейхэм я бэнакIуэ Цыжипов Балдан. АрщхьэкIэ ари гугъущэ демыхьу Билал хигъэщIащ икIи дунейпсо зэхьэзэхуэм и дыщэ медалыр къихьащ.
Иджыпсту Махуэ Билал Дагъыстэным и командэ къыхэхам и гъусэу Олимп джэгухэм Хасавюрт къалэм зыщыхуегъэхьэзыр.
ЖЫЛАСЭ Замир.
